2020. gada Noteikumi Nr.

Rīgā (prot. Nr. . §)

**Valsts un Eiropas Savienības atbalsta piešķiršanas kārtība pasākumā "Pasākumi sabiedrības veselības jomā" Covid-19 izplatības negatīvās ietekmes mazināšanai**

Izdoti saskaņā ar

Lauksaimniecības un

lauku attīstības likuma

5. panta ceturto daļu

1. Noteikumi nosaka kārtību, kādā piešķir valsts un Eiropas Savienības atbalstu pasākumā "Pasākumi sabiedrības veselības jomā" (turpmāk – pasākums) saskaņā ar Eiropas Parlamenta un Padomes 2014. gada 15. maija Regulu (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (turpmāk – regula Nr. 508/2014), un Komisijas 2014. gada 17. decembra Deleģēto regulu (ES) 2015/288, ar ko Eiropas Parlamenta un Padomes Regulu (ES) Nr. 508/2014 par Eiropas Jūrlietu un zivsaimniecības fondu papildina attiecībā uz pieteikumu nepieņemamības laikposmu un tā sākuma un beigu dienu (turpmāk – regula Nr. 2015/288).

2. Atbalsta saņemšanai izsludina projektu iesniegumu pieņemšanu. Projektu iesniegumus iesniedz, vērtē un atlasa, lēmumu pieņem un paziņo, atbalstu pieprasa, kā arī projekta uzraudzību īsteno un sankcijas piemēro saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā, ciktāl tie nav pretrunā ar šiem noteikumiem.

3. Lauku atbalsta dienests pēc saskaņošanas ar Zemkopības ministriju oficiālajā izdevumā "Latvijas Vēstnesis" publicē paziņojumu par projektu iesniegumu pieņemšanu vismaz piecas dienas pirms tās uzsākšanas.

4. Pasākumā publisko finansējumu piešķir no 2020. gada 1. aprīļa saskaņā ar regulas Nr. 508/2014 55. panta 1. punkta "b" apakšpunktu.

5. Atbalsta pretendents ir komersants, zemnieku vai zvejnieku saimniecība (turpmāk – pretendents):

5.1. kurā pirms projekta iesnieguma iesniegšanas vismaz vienu gadu ir audzēta akvakultūras produkcija pārdošanai;

5.2. kurā pēdējā gada laikā pirms projekta iesnieguma iesniegšanas ir pilnībā īstenots projekts akvakultūras dzīvnieku audzēšanas uzsākšanai ar investīcijām akvakultūras dzīvnieku audzēšanas vai inkubācijas būvēs saskaņā ar normatīvajiem aktiem par valsts un Eiropas Savienības atbalsta piešķiršanas kārtību pasākumam "Produktīvi ieguldījumi akvakultūrā" un izaudzētā produkcija tikusi pārdota mazāk nekā vienu gadu.

6. Pretendents atbilst šādiem publiskā finansējuma saņemšanas nosacījumiem:

6.1. tas ir Pārtikas un veterinārajā dienestā atzīts akvakultūras nozares uzņēmums saskaņā ar normatīvajiem aktiem par veterinārajām prasībām akvakultūras dzīvniekiem, no tiem iegūtiem produktiem un to apritei;

6.2. tam pirms projekta iesnieguma iesniegšanas nav nodokļu maksājumu un valsts sociālās apdrošināšanas iemaksu parāda vai parāds nav lielāks par 1000 *euro*, vai, ja parāds ir lielāks par 1000 *euro*, ar Valsts ieņēmumu dienesta lēmumu nodokļu maksājumu termiņš ir pagarināts vai atlikts saskaņā ar likuma "Par nodokļiem un nodevām" 24. pantu;

6.3. tas saskaņā ar normatīvajiem aktiem par oficiālās statistikas pārskatu iesniegšanu Centrālajā statistikas pārvaldē ir iesniedzis pārskatu par darbību akvakultūras jomā par 2019. gadu;

6.4. šo noteikumu 5.1. apakšpunktā minētajam pretendentam:

6.4.1. ieņēmumi 2019. gadā no akvakultūras darbības un produkcijas pārdošanas ir lielāki nekā citi uzņēmuma ieņēmumi saskaņā ar Centrālās statistikas pārvaldes sniegto un Valsts ieņēmumu dienestā pieejamo informāciju;

6.4.2. kopējā darījumu vērtība Valsts ieņēmumu dienestam iesniegtajā pievienotās vērtības nodokļa deklarācijā 2020. gada ceturksnī vai pēdējos trīs mēnešus pirms projekta iesnieguma iesniegšanas ir vismaz par 20 procentiem mazāka nekā attiecīgajā 2019. gada ceturksnī vai triju mēnešu laikposmā;

6.5. šo noteikumu 5.2. apakšpunktā minētajam pretendentam:

6.5.1. pēc šo noteikumu 5.2. apakšpunktā minētā projekta īstenošanas ir plānots akvakultūras produkcijas eksports 2020. gadā, un to apliecina nodomu līgums vai cits projektam pievienots eksportu apliecinošs dokuments;

6.5.2. saskaņā ar Valsts ieņēmumu dienestam iesniegto pievienotās vērtības nodokļa deklarāciju par 2020. gada attiecīgo ceturksni vai pēdējo triju mēnešu laikā pirms projekta iesnieguma iesniegšanas nav bijis preču eksports;

6.5.3. šo noteikumu 5.2. apakšpunktā minētā projekta īstenošanas laikā audzētie akvakultūras dzīvnieki būs gatavi realizācijai, un Lauku atbalsta dienests to ir konstatējis, veicot minētā projekta pārbaudi uz vietas pēc pēdējā maksājuma pieprasījuma saņemšanas.

7. Publisko finansējumu piešķir vienu reizi periodā:

7.1. šo noteikumu 5.1. apakšpunktā minētajam pretendentam – 10 procentu apmērā, pamatojoties uz Centrālās statistikas pārvaldes rīcībā esošo informāciju par pretendenta ieņēmumiem 2019. gadā no akvakultūras darbības un produkcijas pārdošanas;

7.2. šo noteikumu 5.2. apakšpunktā minētajam pretendentam – 10 procentu apmērā no šo noteikumu 5.2. apakšpunktā minētajā projektā norādītā neto apgrozījuma no darbības akvakultūrā 2020. gadā.

8. Šo noteikumu 5.1. apakšpunktā minētajam pretendentam izmaksājamais kopējais publiskā finansējuma apmērs nepārsniedz summu, ko atbalsta pretendents norādījis Valsts ieņēmumu dienestam iesniegtajā informācijā par tā kopējiem ieņēmumiem vai neto apgrozījumu par 2019. gadu.

9. Lai pieteiktos atbalsta saņemšanai, pretendents saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā Lauku atbalsta dienestā iesniedz šādus dokumentus:

9.1. projekta iesniegumu (pielikums) elektroniska dokumenta veidā saskaņā ar Elektronisko dokumentu likumu, ja iesniegumu neiesniedz Lauku atbalsta dienesta Elektroniskās pieteikšanās sistēmā;

9.2. pretendenta deklarāciju saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā, ņemot vērā šo noteikumu 6.2. apakšpunktā noteikto pieļaujamā parāda apmēru.

10. Centrālā statistikas pārvalde pēc Lauku atbalsta dienesta pieprasījuma, pamatojoties uz pretendenta rakstveida atļauju, kas dota saskaņā ar Statistikas likuma 25. panta trešo daļu, sniedz informāciju par katra pretendenta ieņēmumiem 2019. gadā no akvakultūras darbības un produkcijas pārdošanas.

11. Atbalstu nepiešķir pretendentam, kam ir piešķirts atbalsts saskaņā ar:

11.1. normatīvajiem aktiem par valsts un Eiropas Savienības atbalsta piešķiršanas kārtību pasākumā "Zvejas un akvakultūras produktu apstrāde", lai mazinātu Covid-19 ietekmi uz zvejas un akvakultūras produktu apstrādes sektoru;

11.2. normatīvajiem aktiem par kārtību, kādā piešķir, administrē un uzrauga valsts atbalstu lauksaimniecībai, lai mazinātu Covid-19 izplatības negatīvo ietekmi.

12. Pasākumā atbalstu uz konkrētu laikposmu nepiešķir pretendentam, kam ir pārkāpumi saskaņā ar regulas Nr. 508/2014 10. pantu un regulu Nr. 2015/288.

Ministru prezidents A. K. Kariņš

Zemkopības ministrs K. Gerhards